Қарағанды облысы Жезқазған қаласы

«Жезқазған қаласының білім бөлімінің №13 «Ертөстік»

 бөбекжайы» КМҚК әдіскері Сатибалдина Лаура Ергалиевна

**Тақырыбы: «Ерте жастағы балалардың сөйлеуін қалыптастырудың ерекшеліктері»**

Бала өмірінің алғашқы жарты жылдығында сөйлеген сөзді естуі қалыптасады, осы кезеңде бала «гуілдеп» қуанып дыбыстар шығара бастайды.

Ал екінші жартыжылдықта көбінесе баланың қимылдарымен байланысты кейбір дыбыстардың дыбыстық үндестікпен қайталануын аңғаруға болатын былдыр пайда болады. Осы кезеңде былдыр қол сермеумен үйлеседі.

1 жастың соңында бала ересектермен айтылған 10-20 сөзді түсінеді және ересектердің айтқан сөздеріне ұқсайтын бір немесе бірнеше алғашқы сөздерді айта бастайды. Балада алғашқы сөздің пайда болуымен оның психикалық дамуының жаңа кезеңі басталады. Ол баланың өзінің мінез-құлқын басқаруға және жаңаша тілдесу түрлеріне мүмкіндіктерді ашады.

Ресей ғалымы Е.А. Аркиннің зерттеулері бойынша белсенді сөздіктің артуы келесідей сандық ерекшеліктермен сипатталады:

* 1жаста – 9 сөз;
* 1жас 6 ай – 39 сөз;
* 2 жаста – 300 сөз;
* 3 жаста – 1500 сөзге дейін.

Екі жаста балада қоршаған ортаға қызығушылығы артады: ол барлығын көргісі, танығысы және қолымен ұстағысы келеді. Осы кезеңде баланың қалауы оның мүмкіндіктерінен де асып кетеді сондықтан бала ересектерге көмекке жүгінеді. Бала өзін қоршаған орта заттарын атай отырып, ересектің айтқан барлық сөздерін түсінеді.

Баланың сөйлеу белсенділігі артады. Оның тілдесу ортасы кеңейеді, ол тілдесудің арқылы тек жақын адамдарымен ғана емес сондай-ақ басқа да ересектермен және де басқа балалармен де қарым-қатынас жасай алады.

Баламен айтылған сөз ыммен және ишарамен сүйемелденеді. Мектепке дейінгі жаста белсенді сөйлеуді игеру жылдамдығы әр балада түрліше жүреді. Екі жастың соңғы айларында сөздік қор ерекше жылдам артады.

Зерттеушілер осы кезеңде баланың қолданатын сөздерінің саны бойынша сөйлеу қарқынының дамуының әр балада жеке-жеке түрлі қарқында болуын көрсете отырып, түрлі мәліметтерді келтіреді. Екі жастың соңында қарапайым сөз тіркестері қалыптасады. Сөз тіркесінің пайда болуында да айтарлықтай айырмашылық болады. Ол айырмашылықтардың мынадай себептері болуы мүмкін: тұқымқуалаушылық, естуі, тәрбие жағдайлары.

Қарапайым сөз тіркестері 2-3 сөзден тұрады және көбінесе баланың талаптарын білдіреді ("ана бер", "әке бар", " су ішем" және т.б.).

Егер балада 2,5 жаста қарапайым сөз тіркестері қалыптаспаған болса, онда оның сөйлеу қарқынының дамуы нормадан қалыс қалып қойғанын білдіреді. Екі жастың соңында олардың көбінесе «негізгі сөзді» сөз тіркесінің басына қойып, жағымды жауап беруі сөз тіркестеріне тән болып табылады.

Сөйлеу диалог түрінде болатын ересектермен және құрдастарымен бірге іске асырылатын практикалық әрекетпен тығыз байланысты.

Оның қалыптасуындағы маңызды рөл осылай тілдесу үлгілерімен және эталондарымен (ертегілер, әңгімелер) баланы таныстыратын ересекке байланысты.

Балалардың сөйлеуін дамытудағы маңызды бағыт оның жаңа түрлерінің пайда болуы болып табылады. Ерте жаста пайда болатын жағдаяттық сөз сөйлеу түрінде байқалмайды. Ол жағдаятты ескеріп, вербалді емес құралдарға (ым мен ишара) сүйеніп түсінікті болады. Бұлай тілдесу диалог түрінде болады және ол сезіммен тығыз байланысты.

Диалогтың тілдесу құралы ретінде мәні зор, себебі ол балалардың әлеуметтік қарым-қатынастарының дамуына ықпал етеді. Диалог арқылы балалар бір-бірін ортақ ойынға, айналасындағылармен тілдесуге баулиды. Кейбір балалар ересектермен де құрдастарымен де сөйлесе алмайды. Мұндай жағдайда ересек баланы балалардың сөйлесетін рөлі бар ойындарға тарта отырып, тілдесу тақырыптарын ойын жағдаяттарында айтуға немесе ертегілердің қысқаша қойылымдарын ойнауға баулуына болады.

Үш жаста сөзді түсіну көлемі мен сапасы бойынша да артады. Балалар тек нұсқау беріп сөйлеуді ғана емес әңгімені де түсінеді. Екі жастың соңы мен үш жастың басында дыбыстарды дұрыс айту қалыптасады. Бұл ересектердің айтатын сөзіне талаптарды арттырады. Осы кезде балаға ересекпен айтылатын сөздерінің, дыбыстардың дұрыс, анық болуы ал ырғақтың өте шапшаң болмауы маңызды. Егер балаға қарайтын ересектің тілінде сақаулық, тілін шайнап сөйлеушілік, кекештік дефектілері болса, онда бұл дефектілерді бала қайталап айтатын болады.

**СӨЙЛЕУДІ ДАМЫТУ ҮШІН ЖАҒДАЙ ЖАСАУ**

Баланың сөйлеу әрекеті ойын аймағының құрылуына, оның ойыншықтармен жабдықталуына және олардың орналасуына, дербес әрекет үшін қол жетімділігіне байланысты.

Үйде балалар үшін орын бөлу әрдайым мүмкін болмайды, бірақ, бөлме кеңістігі баланың шағын болса да, жеке ойын бұрышы болатындай етіп ұйымдастырылуы тиіс. Ерте жастағы балалар қоршаған ортаны сезім мүшелерінің көмегімен зерттеп, таниды. Сондықтан баланың сөйлеуі, ойнауы, сенсорлық дамуы және қимыл әрекеті үшін кеңістік болуы қажет.

Ойын кеңістігін ұйымдастыруда баланың барлық қажеттіліктері, мінез-құлық, темперамент ерекшеліктері, қалауы мен сұраныстары ескерілуі тиіс. Өте ширақ балалар үшін қимылды ойындарға көбірек орын босатылуы, ал сабырлы балаларға өздері жеке болуы үшін оңаша орын қажет.

Ойын кеңістігін жалпы бөлмеден шымылдықпен, пердемен, егер бөлменің көлемі мүмкіндік берсе, киім-кешек шкафымен де бөлуге болады. Шымылдықты жинауға және қажет болған жағдайда қоюға болатындықтан, ол ыңғайлы болып келеді. Шымылдықты жинағанда бөлменің іші кеңейеді, шымылдықты қойғанда баланың ойнауы үшін бұрыш пайда болады

Шағын биіктікте тартылған перде – қажетті заттың бірі. Ол балалар бұрышын бөліп қана қоймайды, сондай-ақ қуыршақ театры үшін шымылдық болуы мүмкін.

Ойын аймағында сөрелерге ойындар мен ойыншықтар, түрлі «дамытушы ойындар», шығармашылыққа арналған материалдар, таныс тақпақтар мен

ертегілердің кейіпкерлері, жиналмалы-кітаптар, суретті кітапшалар орналастырылған бұрыш ерекше орын алады. Мұнда үстел үсті ойындары, қуыршақ және саусақ театрын орналастыруға болады, осының барлығы бірден балалардың назарын өзіне тартады.

Балалар бөлмесіндегі қажетті орындардың бірі – қимылды және басқа ойындарға арналған кеңістік, әдетте, бұл бөлменің орталығы. Бұл жерге жиһаз қойылмайды, сондықтан баланың текшелерден үй салып және машинаны жүргізуіне қауіпсіз орын болып табылады. Ойын аймағына балаға ыңғайлы және еденде отырғанда суық болмауы үшін суреттері бар балалар кілемшесі төселуі қажет.

Саусақ ойындары жағымды эмоционалдық көңіл-күй тудырады, балалардың ересектерге еліктеуін дамытады, сөзді тыңдауға және оның мағынасын түсінуге үйретеді. Жаттығуларды және ырғақты қимылдарды саусақтармен орындау сөйлеуді дамытуға ынталандырады. Барлық жаттығуларды меңгеру нәтижесінде қол буындары мен саусақтардың күші артады, олардың қимылдары мен икемділігі жақсарады, бұл келешекте жазу дағдыларын меңгеруді жеңілдетеді.

Балаларға арналған орын терезеге жақын орналастырылуы керек, онда балалар үстелі мен орындықтар қойылуы мүмкін. Бұл қарапайым, бірақ бала үшін қажетті құрылғы. Бала үстел басында отырып, ұсақ ойыншықтармен, баулармен ойнайды, пазлдар мен мозаикаларды жинайды, кітапшаларды

қарастырады, дәптерлерде тапсырмаларды орындайды, мүсіндейді, сурет салады және кез келген шығармашылық жұмыспен айналыса алады.

Ерте жастағы балалар үшін сенсомоторлық, сөйлеу және ойлау қабілеттерін дамытатын «Сиқырлы кілемше» ойын құралының болуы пайдасын тигізеді. Бұл құрал: дамытушы, диагностикалық, коммуникативтік, ойын терапиясы, ойын-сауық қызметін атқарады.

Балалардың ойындары үшін мынадай ойыншықтар болуы қажет:

* 4-5 сақинадан тұратын конустық негіздегі пирамидалар;
* қосымша пішіндер; «Лего» конструкторлары»;
* құрастыру-бөлшектеу ойыншықтары; ірі және ұсақ мозаикалар;

-дыбыс шығаратын ойыншықтар (ысқырықтар, бубендер, барабандар, сылдырмақтар және т. б.);

* лото, пазлдар, кесілген суреттері бар жиналмалы текшелер;

-суреттер жиынтығы: жануарлар, жануарлар төлдерімен, құстар, көкөністер, жемістер, киімдер, ыдыс-аяқ, жиһаз, көлік, тұрмыстық заттар.

Ерте жастағы балалардың сөйлеуін дамыту әдістері:

* + *көрнекілік:* тірі нысандарды бақылау(мысық,ит,құс және т.б.),табиғаттыбақылау, аулаға, баққа экскурсия, ойыншықтарды, заттар мен суреттерді қарастыру, өнімді әрекет түрлері (мүсіндеу, сурет салу);
* *практикалық:* дидактикалық ойындар мен жаттығулар,дамытушыойындар, драматизация ойындары, ойын-тосын сый, саусақ ойындары;

-*сөздік:* көрнекілік қолданып, тақпақтар, өлеңдер, ертегілер оқу; әңгіме оқу және мазмұндап беру, тақпақ жаттау.

Сөздік қорды дамытуға арналған ойындар: «Ертегілер елінде», «Сурет бойынша әңгімелеп беру», «Ертегіні жалғастыр» және т.б.

Ерте жастағы балалардың сөйлеуін дамытудың мақсаты: белсенді сөйлеуді меңгерту; сұрақтар мен өтініштерді қолдана білуге, ересектердің сөзін түсінуге үйрету, айналасындағы заттар мен ойыншықтардың атауларын үйрету; ересектермен қарым-қатынас жасауға және оларға еліктеуге ынталандыру.